Jansen Familie | Stamland / Erkennings
- Idee, skrywer en outeur - Ferdie Jansen
Hierdie werk het baie te danke aan die navorsing van 'n groot aantal historici, geskiedskrywers en medewerkers.
Die leser moet daarom vir geen oomblik onder die wanindruk verkeer dat alles wat hier opgeneem is eksklusief vanuit Ferdie se pen voortgevloei het, of dat dit by uitstek op die rekenaar in sy studeerkamer geskep is nie. Die leser word gevolglik in die eerste plek verwys na die verwysingsbronne aan die einde van hierdie dokument. Die meeste dank gaan aan daardie outeurs.
Ferdie Skryf: Heel voor op die eerste sitplek van die voorste ry van medewerkers is egter my eggenote, Elise Breytenbach. Sy het met net soveel oorgawe soos ek gewerk om oor baie jare die inligting in te samel wat hier saamgevat is. Terwyl ek deur die stowwerige en verweerde dokumente van die Staatsargief in Victoriastraat in Kaapstad geworstel het op soek na wetlike dokumente soos registrasies van geboortes, huwelike, sterftes, testamente en kontrakte, het sy selfs langer ure in die Kerkargief in die ou Sinodesentrum deurgebring. Waar my werk gewentel het rondom bekende name en gebeurtenisse, het sy geworstel deur boeke en registers sonder indekse op soek na onbekende name van hulle wat voor ons was.